**Vanjärvi-seura ry PÖYTÄKIRJA 2 / 2015**

Hallituksen kokous: järjestäytymiskokous.

**Aika:** Tiistai 26.5.2015 klo 18

**Paikka:** Vanjärven seurojentalo

**Läsnä:** Markku Evelä (Vanjärven Erämiehet), Heidi Jaarinen (Vanjärven maaseutunaiset), Tuula Kölhi (rahastonhoitaja), Janne Nuotio (Kalevan Viesti), Suvi Nuotio, Antti Peisa (Vanjärven Martat), Kari-Pekka Räsänen, Seppo Shemeikka, Esa Tammio, Kati Tammio (Vanjärven vanhempainyhdistys), Mari Vainio (pj).

**Poissa:** Heikki Poukka.

**1) Kokouksen avaaminen**

Puheenjohtaja avasi kokouksen kello 18.08. Vanjärvi-seuran tuoreena puheenjohtajana hän kiitti hallitusta luottamuksesta sekä linjasi toiminnan tärkeimmät periaatteet: avoimuuden, asiallisuuden ja yhteen hiileen puhaltamisen. Lisäksi hän korosti toiminnan päätarkoitusta – sitä, että tehdään yhdessä hyvää kylän eteen.

**2) Laillisuuden ja päätösvaltaisuuden toteaminen**

Kokous todettiin lailliseksi ja päätösvaltaiseksi.

**3) Kokouksen toimijoiden valinta**

Kokouksen sihteeriksi valittiin Suvi Nuotio, kokouksen ääntenlaskijoiksi ja pöytäkirjantarkastajiksi Antti Peisa ja Kari-Pekka Räsänen.

**4) Esityslistan hyväksyminen**

Esityslista hyväksyttiin.

**5) Hallituksen toimijoiden valinta**

a) Sääntöjen edellyttämien toimijoiden valinta ja tilinkäyttöoikeuksista päättäminen

Päätettiin, että puheenjohtaja, rahastonhoitaja ja sihteeri ovat oikeutettuja sadan euron vuotuiseen kulukorvaukseen. Puheenjohtaja ilmoitti kieltäytyvänsä korvauksesta. [Siht. huom.: Myös sihteeri kieltäytyy kulukorvauksesta.]

Varapuheenjohtajaksi valittiin Kari-Pekka Räsänen.

Sihteeriksi valittiin Suvi Nuotio.

Rahastonhoitajana jatkaa vuoden 2015 loppuun Tuula Kölhi. Hänen seuraajakseen valittiin Kati Tammio, joka aloittaa rahastonhoitajan tehtävässä 1.1.2016.

Kati Tammion siirtyessä rahastonhoitajan tehtävään vanhempainyhdistyksen edustajana aloittaa Paula Steele.

Tilinkäyttöoikeudet päätettiin siirtää entiseltä puheenjohtajalta Seppo Shemeikalta nykyiselle puheenjohtajalle Mari Vainiolle. Tuula Kölhillä tilinkäyttöoikeus säilyy 31.12.2015 asti. Kati Tammiolle päätettiin myöntää tilinkäyttöoikeus välittömästi.

Ääntenlaskijoiksi ja pöytäkirjantarkastajiksi valittiin Janne Nuotio ja Kari-Pekka Räsänen.

b) Muu työnjako hallituksen sisällä

Päätettiin muuttaa yhdistyksen tili yhdistystiliksi (nykyisen yksityishenkilöhallinteisen tilimuodon sijaan) ja hankkia yhdistyksen käyttöön pankkikortti. Tällä hetkellä yhdistyksellä on mainitun käyttötilin lisäksi ns. korkeakorkoinen tili. Tilien yhdistämistä päätettiin harkita. Asian selvittäjäksi ja pankkien kilpailuttajaksi valittiin Antti Peisa.

Seurojentalon vuokrauksesta ja kiinteistönhoidosta huolehtii Tuula Kölhi vuoden 2015 loppuun saakka.

Seuraavaan kokoukseen Antti Peisa laatii ehdotuksen vuokraustoiminnan järjestämisestä ja Esa Tammio ehdotuksen kiinteistönhoidon järjestämisestä vuonna 2016 ja siitä eteenpäin. Ehdotukset käsitellään hallituksen seuraavassa kokouksessa, kesäkuussa 2015.

Kokouksessa valittiin yhteyshenkilöt eri yhteistyötahoihin nähden (vanjärveläisten yhdistysten lisäksi, sillä näillä on jo edustus hallituksessa). Yhteyshenkilöt ja yhteistyötahot ovat seuraavat:

Seppo Shemeikka – sikajuhlatoimikunta.

Esa Tammio – Vihdin kunta,

 Pro Vanjärvi -toimikunta,

 kyläsuunnittelutyöryhmä,

 Viakas ry,

 partiotoiminta,

 Vanjärven facebook-ryhmä.

Mari Vainio – Vihdin seurakunta.

Janne Nuotio – Kunnossa Kaiken Ikää -ohjelma.

Suvi Nuotio – Vanjärvi-seuran kulttuurijaosto.

Paula Steele – Ykkösakseli.

Hallituksen jäsenten kesken jaettiin myös erilaisia vastuualueita ja tehtäviä seuraavasti:

Kalenterin ja yhdistyksen nettisivujen sekä sähköpostin suunnittelusta vastaa Antti Peisa.

Antti Peisa on myös kyläkahvivastaava.

Järviasiavastaava on Heikki Poukka.

Vanjärveä koskevat lehtileikkeet ottaa talteen Kari-Pekka Räsänen.

Yhdistyksen postilaatikon tyhjentää Tuula Kölhi (kuluvan vuoden loppuun saakka).

Sähköiseen kirjanpitojärjestelmään siirtymisen mahdollisuuksia kartoittaa Kati Tammio. Hän aloittaa myös yhdistyksen kirjanpitäjänä 1.1.2016, mikäli suuria esteitä siihen ei ilmene.

Yhdistyksen tiedot, esimerkiksi nimenkirjoitusoikeuksia ja yhteystietoja koskien, päivittää Patentti- ja rekisterihallitukseen, Yritys- ja yhteisötietojärjestelmään, Vanjärvi.fi -sivustolle sekä Vihdin kunnan kyläasiamiehelle Mari Vainio.

**6) Yhdistyksen säännöt**

Yhdistyksen sääntöjä käytiin läpi, ja niissä havaittiin uudistustarpeita.

Merkille pantiin, että sääntöjen uudistamisessa 2000-luvulla on ollut epäselvyyksiä, muun muassa päivämäärissä oli eriäväisyyksiä. Myös toiminnan ja sääntöjen välillä havaittiin ristiriitaa: yhdistyksellä ei esimerkiksi ole jäsenrekisteriä, vaikka säännöt sellaista edellyttävät. Epäkohtana pidettiin sitäkin, että nimenkirjoitus on aina sihteerin varassa (pj + siht. tai varapj + siht.).

Päätettiin valmistella sääntöjen uudistus, joka käsitellään seuraavassa vuosikokouksessa. Päätettiin laatia yksinkertaiset säännöt. Nimenkirjoitusoikeus tulisi muotoon puheenjohtaja + yksi hallituksen jäsen tai varapuheenjohtaja + yksi hallituksen jäsen.

Jäsenrekisterin keräämistä ja ylläpitoa kehitettävän sähköisen järjestelmän kautta päätettiin harkita.

Yhdistyksen nimen ja seurojentalon kirjoitusasun vaihtelevista käytännöistä haluttiin päästä eroon. Päätettiin noudattaa johdonmukaisesti seuraavia kirjoitusasuja:

Vanjärvi-seura ry

Vanjärven seurojentalo

**7) Vuosikokouksen hyväksymä toimintakertomus, toiminnantarkastuslausunto ja tilinpäätös vuodelta 2014**

Toimintakertomus, toiminnantarkastuslausunto ja tilinpäätös vuodelta 2014 on käsitelty ja hyväksytty vuosikokouksessa.

Todettiin, että toiminnantarkastajina jatkavat Raimo ja Marja Saara Vainio-Kaila, minkä asianomaiset ovat vuosikokouksen yhteydessä vahvistaneet.

**8) Vuosikokouksen hyväksymän toimintasuunnitelman rungon 2015 läpikäynti sekä talousarvio 2015**

Toimintasuunnitelma käytiin läpi.

Talousarvioon liittyen päätettiin, että Esa Tammio ja Antti Peisa laativat seuraavaan kokoukseen ehdotuspohjan vuokrakäytännöistä ja -hinnoista. Seppo Shemeikka toimittaa heille pohjan tähänastisista käytännöistä ja hinnoista.

Heidi Jaarinen listaa hankintatarpeet.

Nämä tiedot sekä seurojentalon salin näyttämöpäädyn parvien rakentamisen huomioon ottaen Kati Tammio laatii talousarvion vuodelle 2015.

**9) Tulevat tapahtumat**

4.6. Viakas ry:n kaavoitus- ja rakentamisaiheinen tilaisuus Vanjärven seurojentalolla klo 18. Tilaisuuteen odotetaan noin sataa henkeä. Vanjärvi-seura tarjoaa kahvit, Vihdin kunta pullat tms.

6.6. Kylähullut-urheilutapahtuma osana valtakunnallista Avoimet kylät -päivää kirkonkylän urheilukentällä klo 14–17. Vanjärvi järjestämässä tapahtumaa yhdessä toisten kylien kanssa. Vanjärven lajina on lankkuhiihto ja vastuuhenkilö Esa Tammio.

10.6. Seurojentalolla mahdollisesti kokous, jossa suunnitellaan partiotoiminnan laajentamista Vihdissä myös kylille.

27.6. klo 15 Vanjärven kesäjuhlat eli sikajuhlat.

**10) Sähköisen taloushallinnon hyödyntäminen**

Kati Tammio selvittää mahdollisuuksia ja pyytää tarjouksia mahdollisista sähköisen taloushallinnon järjestelmistä.

**11) Järviasiat**

Seppo Shemeikka selvitti hallitukselle kunnan ja Jokikunnan edustajien kanssa pidetyn kokouksen sisältöä. Kunta on esittänyt uimapaikan kunnossapidosta 300 euron suuruista korvausta sekä Jokikunnan kyläyhdistykselle että Vanjärvi-seuralle vuosittain. Kunta on ehdottanut 10 vuoden sopimusta kunnossapidosta, kylien yhdistykset viiden vuoden sopimusta. Nyt odotetaan kunnan yhteydenottoa.

Esa Tammio totesi, että Vanjärvi ei kuulu Vihdin kunnan puhdistettavien rantojen listalle.

**12) Yhteismaiden myynti**

Todettiin, että yhteismaiden myynnistä on Vanjärvi-seuralle nimettyä rahaa jäljellä vielä noin 6000 euroa. Hallitus piti parhaana mahdollisena summan käyttökohteena seurojentalon kattoremonttia, joka on tehtävä lähitulevaisuudessa. Tuula Kölhi valittiin yhteyshenkilöksi yhteismaa-asiassa.

**13) Muut asiat**

Päätettiin valtuuttaa Seppo Shemeikka allekirjoittamaan sikajuhlien kaikki viralliset luvat, hoitamaan sikajuhlia koskeva viranomaisyhteistyö sekä muutenkin vastaamaan sikajuhlia koskevista asioista.

Valtuutettiin Esa Tammio uusimaan seurojentalon lukot. Talon käyttäjille jaettavista avaimista päätettiin pitää tarkkaan lukua.

Seurojentalon kunnostushankkeista todettiin katon uusimisen olevan seuraavana listalla. Seppo Shemeikka ja Esa Tammio valmistelevat asiaa ja laativat kustannusarvion. Seurojentalon nurmikentän kunnostukseen yhteistyössä Kalevan Viestin kanssa laativat kustannusarvion Esa Tammio ja Janne Nuotio. Rahoitusta hankkeisiin haetaan Ykkösakselista.

Hallituksen tiedoksi saatettiin, että Vihdin kunta on aikeissa tehdä perusparannuksen Vanjärven kylän lähiliikuntapaikalle, minkä jälkeen on tarkoitus tehdä ylläpitosopimus kylän yhdistysten kanssa. Tästä asiasta kuntaan päin on yhteydessä Janne Nuotio.

**14) Kokouksen päättäminen**

Puheenjohtaja päätti kokouksen klo 20.55.

Vakuudeksi

Vanjärvellä 21.9 2015

---------------------------------------- --------------------------------------------

Mari Vainio, puheenjohtaja Suvi Nuotio, sihteeri